khistorydata/jeongjo-sjw-relations huggingface dataset:
정조 1년
奉朝賀金致仁。領敦寧金陽澤。左議政金尙喆。領中樞府事李溵。右議政鄭存謙箚曰。伏以霜氷之漸。始於辯之不早。得失之患。終於無所不至。聖人之閱理甚熟。慮事常遠。故其爲言。深微痛切。信而有徵。可不鑑乎。嗚呼。惟我殿下。躬睿聖之姿。居正體之地。毓德春宮。垂二十年。宗社之屬托素定。臣民之愛戴普切。肆惟我英宗聖祖。以大耋之齡。軫萬幾之重。監于故事。詔以代聽。堯倦舜攝。允協天人。以時則可。以名則正。而惟彼一種妖凶。爲鬼爲蜮。爲螮蝀爲梟獍。謂聖候可諱。謂大策可沮。恃奧援之旣固。覬國柄之久竊。表裏煽動之跡。首尾和應之情。一綻於筵奏。再闖於章牘。卒爛漫於密室酬酢。私札往復而居然與辛壬諸逆。同一腸肚。當時國事。思之凜然。倘微我聖祖之至慈至明。我殿下之盛德偉度。則國安得有今日乎。臣等伏讀內下日記。自乙未二月初五日至丙申二月二十八日。益聞其所不聞。益知其所不知。言言骨驚。段段心寒。嗚呼。我殿下。閱歷艱危。至於此極。而乃臣等漠然不知。恬然度日。曾不能一效沐浴之義。早杜禍亂之源。臣等之愚迷稽緩。萬死而有餘罪矣。所賴一介宮僚。乃心王室。仗孤忠於賊焰熾張之際。翊聖躬於國勢岌嶪之日。密勿開導之誠。慷慨扶護之功。眞可謂支廈之一木。擎天之隻手。而重臣一疏。又有以轉斡危機。贊成大計。使賊謀莫售。邦運回泰。此前後兇徒。所以必欲甘心於一二臣而翦除戕殺之計。日深日急。終自陷於劇逆大憝。而莫之逭者也。夫危社稷者爲逆。故扶社稷者爲忠。任保護者爲功。故害保護者爲賊。蓋自聽政以前。直至御極之後。端緖層生。情節畢露。釁起於擠軋異已。而惡至於讎視君父。罪始於交通宮禁。而禍幾於顚覆邦家。厚麟之姦旣折。則衛上之功益大。恒簡之款旣輸。則先事之忠益著。此誠忠逆之一大案。而義理之一大關也。今幸天道孔昭。國人齊討。加以鈇鉞。載之丹書。有耳目而具心腸者。孰不知此輩之爲亂爲逆。而惟其窩窟深暗。機謀陰祕。醞釀之源委。排布之脈絡。雖在廷諸臣。亦容有未能細悉而明知。而況疎遠之人乎。且今番諸賊。專出於戚聯貴近。世族巨室。附麗而譸張者。亦多是出入淸要。上下言議之徒漸染旣廣。誑惑必多。今若不發揮光明之義理。擘破凶邪之情狀。使如日月之懸。雷霆之震。則誠恐時日寢遠。聞見或訛。懲討之義漸晦。而翻覆之計復萌也。今此纂輯之命。蓋所以立君綱正人心明逆順敍功罪。嚴其名分。峻其隄防。使世之爲臣者。曉然知天常之不可侮。王法之不可干。稔惡者雖强必禍。懷忠者雖危必福。緩聲於討罪者。自歸護逆。誠心於推功者。乃爲向國。咸有以痛憤讎嫉於旣往。懲懼感化於方來。秋殺春生。一擧竝行。義之盡仁之至也。臣等受命祗懼。夙夜編摩。先以尊賢閣日記。表諸卷首。以尊其體段。次以政院日記。序其月日。摭其事實。刪節其文字。以該其始終。參之金吾文案。以實鞫情。間以朝廷疏啓。以見國論。每段之下。輒附論斷。以倣古史氏誅貶之義。編輯規模。一依闡義昭鑑。而凡例大義。悉稟睿裁。設局四朔。始告訖。書凡三編。臣等謹拜手稽監封進焉。取進止。答曰。省箚具悉卿等之懇。嗚呼。寡人之有今日。荷先王天地之恩也。名雖祖孫。實則父子之敎。每一思惟。有淚被面。我先王止慈之情。卿等之所共知也。而我先王以聖神之姿。享倦勤之齡。被一種不逞之徒。敢欲滓穢於太淸。始以患得失之心。終至讎視貳君。角勝國家。寡人之不能仰奏先王者。以恐妨於靜攝也。先王之未及俯燭奸情者。以常在於靜攝也。兇徒之交煽於內外者。亦以乘間於靜攝也。眇予寡人。坐受其困之狀。已詳於內下日記。更不忍泚筆。而宮省事祕。戚畹勢大。大臣不得知。公卿不得知。士庶人亦不得知。當其時。惟一介臣洪國榮。入而飮泣。出而沫血。誓不與此賊共生。保護予躬。逆折奸萌。惟臣鄭民始。焦心竭誠。矢死靡他。惟臣徐命善。尺疏叫閽。轉危爲安。此皆樹百世之綱常。明天下之義理。可以俟聖人而不感者也。卿等思欲明亂逆之原。請以書闡之。尊君父討亂賊之道。可謂備矣。嗚呼。大獄纔鋤。人心靡定。巨室就戮。國勢罔涯。在莒之義。解綱之仁。宜乎兩行而不悖。卿等亦毋以渠魁之已誅而弛心。斯編之已成而忽慮。噫。雨露霜雪。固是人君之造化。隄防義理。實爲臣子之常分。益堅乃心。永我邦家。深有望於卿等。
정조 1년
丁酉三月二十九日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。纂輯冊子。果於昨夜。詳細見之否。國榮曰。臣於昨夜。盡爲見之矣。上曰。無增刪處乎。國榮曰。別無增刪處。而第臣有區區所懷。終不能泯默者。將以文字仰達矣。上曰。何事乎。國榮曰。纂輯冊子已成。自此義理將大明於世。而竊念當日。王大妃殿保護聖躬之盛德大恩。宜有辭於天下萬世。而尙不得揄揚其萬一。雖在廷諸臣。亦莫能知焉。下情之抑鬱。何可盡達。今當冊子告成之日。宜有所闡揚而發揮之道。故將以此陳疏矣。上曰。此是予與卿。恒與酬酢者也。予豈無表揚之心。而非但欲體撝謙之盛意。亦未得其便。尙今不諭矣。卿欲以此陳疏。卿之爲東朝揄揚之誠。予庸感歎矣。國榮曰。冊子中臣之名字强半。全歸功勞於臣身。在臣私義。亦不敢晏然。又將以此尾陳矣。上曰。此則可謂過謙矣。寡躬之得有今日。非卿之功而其誰功乎。國榮曰。每承如此聖敎。不勝惶悶矣。上命退。諸臣以次出。
정조 1년
丁酉三月二十九日。申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。疏草已構出乎。國榮曰。俄纔構草。今方正書矣。上曰。侍衛整齊時刻入之。仍命退。諸臣以次出。
정조 1년
丁酉三月二十九日申時。上詣崇政殿月臺。親押入侍時。行都承旨洪國榮。左承旨李亨逵。右承旨鄭民始。左副承旨吳載紹。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次侍立。上具白布袍布裹翼善冠布裹烏犀帶。乘輿出興泰門。上曰。纂輯郞廳。亦於大臣進箚時。同爲入侍。上詣崇政殿月臺。親押訖。上曰。明義錄草本陪進時。時原任大臣。纂輯堂郞。同爲入侍。奉朝賀金致仁。領敦寧金陽澤。左議政金尙喆。領府事李溵。右議政鄭存謙。兼兵曹判書蔡濟恭。左參贊李重祜。行吏曹判書徐命善。行司直李福源。行副司直李宜哲嚴璹。工曹參判鄭光漢。行副司直徐浩修。行都承旨洪國榮。江華留守金鍾秀。右承旨鄭民始。吏曹參議兪彦鎬。副司直尹弘烈。同副承旨李鎭衡。吏曹正郞李秉模。佐郞李敬養。副修撰沈有鎭。校理趙時偉。兵曹正郞沈念祖。副司果鄭志儉。以次進伏訖。上曰。大臣箚子入之。命國榮讀之。讀奏訖。致仁等曰。今則冊子已成。義理大明。自今以後。中外臣民。莫不曉然知天常之不可侮。王法之不可干。實宗社無疆之休矣。上命下批答訖。仍命濟恭讀之。讀奏訖。致仁等曰。伏承批旨。辭語懇惻。義理嚴正。伏不勝感幸之至矣。尙喆曰。今伏見批旨。下段雨露霜雪。固是人君之造化。隄防義理。實爲臣子之常分。益堅乃心。永我邦家之敎。字字而切當。段段而感激。自上雖降雨露之澤。在下難副奉承之道矣。諄諄下批。懇懇交勉。尤不勝感幸之至矣。溵曰。臣今番復命後。始自日昨。入于纂輯廳。得見內下日記等冊子。益聞其所不聞。其窮凶極惡。實千古所無之亂逆腐心痛骨。容有極哉。今旣冊子已成。炳烺如日月。其爲世道之幸。尤當如何。此冊一出。一二臣保護之功。尤可見矣。國榮進前曰。臣之平日所蘊。若未陳達於今日。則更何遲待。故昨構一疏。欲明本心之萬一矣。上曰。上疏入之。仍命國榮讀之。國榮手展上疏。涕泣而讀。嗚咽不成聲。讀訖。涕泣而奏曰。當殿下孤危之日。諸賊煽動之狀。在朝諸臣。豈得詳知。而若非王大妃殿保護我殿下之德。則國家將無稅駕之所。而君臣亦不有今日。思之懍然。言之惕然矣。今此纂輯告訖。刊布不遠。王大妃殿深仁厚德。宜有發揮揄揚。以報萬一之道矣。臣之一疏。雖未模畫其萬一。而將臣疏本。下詢纂輯諸臣。弁諸卷首。以光王大妃殿聖德。是臣區區之願也。尙喆曰。當時諸賊危逼之狀。臣等豈得詳知。而今見知申一疏。王大妃殿保護我殿下之德。如彼其盛。非徒知申之言是從。實爲臣等之所宜請也。上曰。予豈不思。將有俟焉。今者知申之疏。卿等之請。不可不從。與纂輯諸臣議定後。入於別段。可也。尙喆曰。臣不如鄭民始。不如徐命善云者。尤可見知申不伐之意矣。上曰。都承旨謙讓。可謂過矣。溵曰。王大妃殿保護之聖德。實如仁元聖后辛壬之際。當其危疑之際。有此卓越之事。臣幸得承聞。不勝欽仰矣。濟恭曰。臣曾於壬辰年七月二十二日。以藥房提調。持湯劑入侍於集慶堂矣。先大王於靜攝之中。下敎於臣曰。中宮殿。於世孫。至誠保護。聖敎諄諄。尙今在耳。今見知申之疏。王大妃殿至誠扶護之德。如彼其大。不勝欽仰之至矣。上曰。明義錄斷。諸堂次第讀之。濟恭讀養厚斷。鍾秀讀厚謙斷。彦鎬讀相簡斷訖。上曰。大臣箚子。誰撰之乎。尙喆曰。李福源所作矣。上曰。監印將至幾件乎。尙喆曰。內入件卽二百餘件。而私印者近千餘件云矣。命纂輯諸臣先退。上乘輿詣齋室。承史以次退出。
정조 1년
丁酉三月二十九日酉時。上御孝明殿齋室。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。卿之疏辭。義理明正。旨意懇惻。俄見卿垂涕讀奏。予不覺感淚之無從矣。國榮曰。臣於平日。有所蘊結於中。業欲一陳而未果矣。今當纂輯告成之日。愚衷倍激。不忍終默。玆以文字仰達。而揄揚慈殿之聖德。實是建天地而不悖。質鬼神而無疑者也。明此義理然後。可以有辭於天下後世矣。上曰。文亦善作矣。上曰。右承旨入侍。右承旨鄭民始進前。上命國榮先退。上曰。知申之疏。何如。民始曰。義理允當。無容更議。而倉卒構疏。文亦善作矣。上曰。然矣。上曰。大臣箚子。亦善作矣。民始曰。然矣。上曰。明義錄箋文持入。賤臣承命奉進。上命讀奏。上曰。此是誰作耶。民始曰。李徽之所撰矣。上曰。此亦有未盡處。當令改撰矣。仍命退。諸臣以次出。
정조 1년
丁酉三月二十九日初更。上御齋殿。左議政吏曹判書。同爲入侍時。左議政金尙喆。吏曹判書徐命善。左承旨鄭民始。假注書鄭東浚。記事官林錫喆。徐龍輔。以次進伏訖。上曰。佐相進前。尙喆進伏。上曰。明義錄跋文中。王大妃殿聖德。不可不詳載而誰可使撰乎。尙喆曰。使李福源撰之則似好。而旣製箚子。又製跋文。似如何矣。使金鍾秀製之則。似好矣。上曰。使之撰進。可也。上曰。明義錄。何當印出乎。尙喆曰。今則冊子告訖。雖一二日差遲。仔細看檢後。印出。似好矣。上曰。唯。命先退。上曰。吏判進前。命善進伏。上曰。俄者知申。自讀其疏。涕泣緃橫。知申一疏。令人感動矣。命善曰。當殿下艱危之日。廷臣漠然不知。而惟一介宮僚。夙夜奔走。乃心王室。密勿開導之誠。慷慨扶護之功。可謂隻手擎天矣。今當明義錄陪進之日。知申斷斷血忠。一倍感激。倉卒構疏。誠意之懇惻。辭語之謙抑。溢於辭表。俄者讀疏之際。涕淚被面。苟有秉彛之心者。孰不感動乎。臣亦追思危疑之際。及見知申之疏。不勝感激。自不覺涕淚之盈眥矣。上曰。明義錄。今旣告成。刊布當在何間耶。命善曰。匪久似當印出矣。上命退。諸臣以次出。
정조 1년
朔祭罷後。大殿王大妃殿惠慶宮中宮殿。政院玉堂單子問安。答曰。知道。
정조 1년
李鎭衡啓曰。合辭方張之時。諫院無詣臺之員。呈告人員。竝卽牌招。何如。傳曰。允。
정조 1년
吏曹口傳政事。檢閱單金勉柱。
정조 1년
鄭民始啓曰。新除授藝文館檢閱金勉柱。時在平安道平壤地。斯速乘馹上來事。下諭。何如。傳曰。允。
정조 1년
大司諫★★★。司諫★★★獻納洪昌漢。正言安廷玹★★★★★★★。★傳于徐有防曰★★★★★。洪國榮★★★★特加★★★★★。
정조 1년
傳于鄭民始曰。★★★★★★★★★殿延福殿。夏享大祭。諸執事。令吏曹郞廳。摘奸以奏。
정조 1년
洪國榮。以奎章閣言啓曰。璿源譜略。奉安於奉謨堂。以開月初擇日擧行事。命下矣。令日官推擇。則來四月初二日午時爲吉云。本閣堂郞。與宗簿寺堂郞。具儀仗鼓吹。陳而不作。以此日時。陪進奉安。何如。傳曰。允。自敦化門。從永肅正路陪進。
정조 1년
吳載紹。以戶曹言啓曰。文昭殿碑閣淨業院碑閣追慕洞碑閣蠶壇碑閣流霞亭。發遣本曹郞廳奉審。則文昭殿北邊壁沙壁一庫剝落。淨業院御筆懸板紗籠破傷。追慕洞碑閣蓋瓦脫落四面。墻垣蓋瓦破傷。蠶壇西邊紅箭門柱根。塗灰剝落。流霞亭正堂風遮草芚破傷。中竹一介折傷。千慕堂雨漏二庫。萬懷堂御製懸板片鐵破傷。雨漏一庫。墻垣瓦子。庫庫脫落處。卽令修改之意。敢啓。傳曰。知道。
정조 1년
鄭民始。以兵曹言啓曰。去春三朔能麽兒考講時。訓鍊院僉正成堣。判官趙升鉉。主簿崔範重。宣傳官柳晦源南有寬。武臣兼宣傳官朴順陽李義彬洪繼善尹壽民蔡顯五趙鎭祿具綱李恒遠。部將韓翊柱李斗周陳宗文李光進。守門將元命輔朴聖恕孫國仁徐志逸。一次不通。都摠府都事李衡直具綜金魯行。武臣兼宣傳官張齊賢鄭光述。守門將高碩崙李命松。掌苑署別提曺光彦。內贍寺主簿鄭重羽。二次不通。都摠府經歷徐有龍。訓鍊院判官李長煜。部將申聖模三次不通。依定式竝從重推考。何如。傳曰。允。
정조 1년
徐有防。以兵曹言啓曰。去三月朔各廳堂下武臣等試射。當爲設行。而連因有故。今已逾月。不得爲之之意。敢啓。傳曰。知道。
정조 1년
鄭民始。以禮曹言啓曰。卽接繕工監所報。則今此元陵陵上莎草有頉處。修改時。本監提調一員。當爲進去。而提調戶曹判書洪樂純。以身病不得進去。提調吏曹參判沈履之。受由在外。依例工曹堂上代行云。本監提調有故。則工曹堂上代行。已有規例。今亦依所報施行事。分付。何如。傳曰。允。
정조 1년
掌令金致九啓曰。請大靜縣爲奴罪人金壽賢。依律處斷。措辭見上
정조 1년
請黑山島荐棘罪人述海。拿鞫嚴問得情。措辭見上
정조 1년
請洪龍漢遠地定配。措辭見上
정조 1년
請爲奴罪人河翼龍金重得。亟命王府。拿鞫得情。快正王法。措辭見上
정조 1년
請放逐罪人安大濟。更令王府。拿鞫得情。措辭見上
정조 1년
請河東府定配罪人李克生。依律處斷。措辭見上
정조 1년
請梁山郡定配罪人錫達。依律處斷。措辭見上
정조 1년
請削黜罪人金漢耆。亟施竄配之典。措辭見上
정조 1년
請海南縣竄配罪人金載順。亟令王府。拿鞫嚴問措辭見上
정조 1년
請削黜罪人李澤遂會遂竝施屛裔之典。措辭見上
정조 1년
請韓後翼。亟令王府。拿鞫嚴問。措辭見上
정조 1년
請昌城府定配罪人趙𡷗更令王府。拿鞫嚴問。措辭見上
정조 1년
都承旨洪國榮疏曰。伏以臣。以年則淺。以學則蔑。百無肖似。最居人下。釋褐之初。特蒙我英宗大王眷顧之恩。吉士之敎。至及簪筆之微。區區自效之心。感結無地。不幸仙馭上賓。報答已矣。中夜思惟。有淚盈眦逮事我殿下。荷天地罔極之恩。逢千載不世之遇。古人所謂外結君臣之義。內托骨肉之親者。正指臣今日際會也。臣門寒跡孤。惟殿下憐之。人忌世屹。惟殿下拔之。才疎識短。惟殿下任之。臣之一身毛髮。非臣之有也。臣亦不知何以得此於聖明之主。致位於宰相之列。自懼自疑。何嘗夙宵已也。嗚呼。向來之事。尙忍言哉。禍煽於宮省。變起於戚畹。四百年宗社。其將稅駕無所。思之骨靑。念之膽掉。方其時也。殿下之危。可謂岌乎殆哉。嗚呼。我英宗大王。以至慈之情。重以日月之明。奸賊莫售。凶徒自敗。於乎不忘。天高地厚。亦惟我王大妃殿。以姙娰之德。念宗國之重。保護我殿下。撫愛我殿下。集慶湯饍之際。未或跬步而暫離。永善醞釀之時。必於辭氣而先察。逆折禍萌。丕贊大策。此則大臣公卿之所不知。朝廷八方之所不聞也。惟殿下。涕淚而下敎於臣。惟小臣掩抑而承聆於殿下者也。日月雖久。怳然如昨。慈覆之恩。莫大之德。可與我英宗大王。匹美於萬世。有辭於天下。今方諸逆就戮。義理大明。大臣諸臣。迭請編書。以垂來後。是書也。卽不刊金石之文也。豈徒然哉。臣奔走夙夜。未預纂輯之役。而編成之後。取以見之。箚批之下。伏而讀之。無狀賤臣姓名。居半於其中。嵬然爲保護之主人。噫嘻。此何事也。當殿下孤危之日。苟有秉彝之士。孰不沫血切齒。不與賊共生。而特以臣夤緣倖會。跡忝僚屬。有人所不知而知之者。有人所不聞而聞之者而已。何有尺寸之功。補益於宗社之危乎。其早夜焦心。拚死衛君。臣不如鄭民始也。手樹綱常。只知國家。臣不如徐命善也。此皆聖明之所俯燭。賤臣之所仰奏者也。嗚呼。無功而曰。以有功。上失其政。無功而自以有功。下誣其身。天地神明。臨之在上。質之在傍。臣豈敢飾辭例讓於殿下之前哉。局役已訖。刊布在卽。臣之蘊抱者。不陳於今日而更何待乎。嗚呼。王大妃殿聖德。如彼其盛未遑闡揚之道者。蓋殿下有所待矣。而是書之編。箚箋之間。在下者。安可不一語揄揚。以答聖母之恩乎。伏願殿下。將臣疏本。下諭於纂輯諸臣。思所以發揮於篇首。以光聖孝。仍刪臣名之太過分數者。以嚴書法焉。答曰。省疏卿之苦心具悉。東朝保佑之德。予豈無表揚之心。而仰體撝謙之盛意。未及一諭於朝廷矣。卿之歸美之惋。揄揚之誠若是懇至。益感予衷。當令纂輯之臣。如卿所陳。謹書於編首。至若疏中辭巽。是豈卿之可以讓於人者。而予之可以私於卿者。噫。非卿。曷予有今日。且觀本編。則褒卿之功。美卿之忠者。自是一世之公議。卿何庸辭爲。
정조 1년
統制使李邦綏狀啓。玉浦鎭兵船格軍鄭介發等渰死事。傳于吳載紹曰。令本道。恤典擧行。
정조 1년
丁酉四月初一日。記事官姜彙鈺。義禁府啓目。文天絿。以科場加矢罪。依大明律。杖一百收贖。告身盡行追奪。徒三年定配。私罪照律事。傳曰。依允。
정조 1년
丁酉四月初一日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。徹宵將事之餘。聖體。若何。上曰。一樣矣。國榮讀奏奎章閣璿源譜略奉安草記。上命書判付。上曰。招致奎章閣司卷。使之聽傳敎。賤臣。承命出傳。國榮曰。元陵莎草。有枯損處云。修改告由。兼行於夏享大祭。似好矣。上曰。勢將然矣。國榮讀奏戶兵曹等草記。上命書判付。上曰。卿之昨日之疏。可謂字字血忠。令人感涕。而下段辭巽之語。終涉太過矣。國榮曰。聖敎雖每如此。臣心則惶愧無地。疏末所陳。實非飾辭例讓矣。上曰。當諭予意於批答矣。仍命退。諸臣以次出。
정조 1년
丁酉四月初一日巳時。上御尊賢閣。右承旨入侍時。右承旨鄭民始。假注書鄭東浚。記事官林錫喆徐龍輔。以次進伏訖。上命書傳敎曰。元陵莎草有枯損處云。左承旨。馳詣奉審以來。上曰。元陵莎草修改告由。夏享大祭兼行。出榻敎命書都承旨洪國榮上疏批答。命書傳敎曰。鑄字。以衛夫人字鑄成事。下諭于奎章閣提學徐命膺。命退。承史以次退出。
정조 1년
丁酉四月初一日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。卿疏批答。何如。國榮曰。辭旨懇惻慰諭諄複。尤不勝惶感矣。上曰。明日親押。以酉時爲之事。分付。賤臣。承命出傳。上曰。明義錄跋文。金鍾秀不欲製進耶。國榮曰。旣非文任。則一番辭免。似可爲之矣。上曰。同副承旨入侍。同副承旨李鎭衡進前。上命副提調先退。上曰。知申昨日之疏。何如。鎭衡曰。疏辭實合義理。故文亦甚好矣。上曰。輪對官入侍。賤臣承命召入。南學訓導洪一源。中部都事金宗範。西部都事崔宗斗。南部都事李周憲。北部都事權煒進伏。上曰。以次進前。上。下詢職姓名及職掌。上曰。有所懷乎。一源曰。別無所懷矣。上曰。能爲訓導之責乎。一源曰。勸課儒生之講經矣。上曰。近來儒生之學業。能有將進之漸否。一源曰。講讀則着實爲之矣。上曰。旣是訓導。則宜有經書之工。讀奏三經中一章。可也。一源。讀奏堯典第一章。上。下詢文義。上曰。儒生勸課。專意爲之。可也。宗範進前。上。下詢職姓名及職掌。上曰。有所懷乎。宗範曰。無之矣。上曰。以坊役一事言之。有疊役偏苦者。有全不擧論者云。何不申飭乎。宗範曰。向來下敎之後。連爲申飭。入直時則亦爲時時摘奸矣。上曰。部官之爲詞訟。法意有在。七事等節。惕念爲之。宗斗進前。上。下詢職姓名。上曰。爾部有何弊端乎。宗斗曰。別無弊端矣。上曰。七事着意修擧。可也。周憲進前。上。下詢職姓名。上曰。爾部亦無弊端乎。周憲曰。無之矣。上曰。爾能修擧職事乎。周憲曰。飭敎之後。着實奉行矣。煒進前。上。下詢職姓名。上曰。爾亦修擧七事乎。煒曰。連爲申飭矣。上曰。何以申飭乎。煒曰。入直時。種種摘奸矣。上曰。諸部官。惕意修擧。毋忽面諭之意。可也。仍命輪對官先退。鎭衡曰。永陵動駕時。坡州撃錚人。尙今囚在云。何以爲之乎。上曰。放送事。分付。可也。上曰。京中撃錚者。自刑曹捧原情。而外方。則何以爲之。問其前例以奏。仍命退。諸臣以次出。
정조 1년
丁酉四月初一日初更三點。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。俄見明義錄。則未過數張。已有誤處。不可不詳見後刊印矣。國榮曰。詳細校正。然後可以始刊矣。上曰。明日奎章閣奉安璿源譜略時。卿將進往耶。國榮曰。本閣堂郞。與宗簿堂郞。同爲陪進。故臣亦進去矣。上命奏公事。仍命退。諸臣以次出。
정조 1년
丁酉四月初一日四更一點。上詣孝明殿。朔祭親行入侍時。行都承旨洪國榮。左承旨。李亨逵。右承旨鄭民始。左副承旨吳載紹。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次進伏訖。上具練服。出齋殿。詣孝明殿。就板位。贊禮。啓請俯伏哭。上俯伏哭。獻官以下在位者。皆俯伏哭。贊禮啓請止哭。興四拜。上止哭。在位者皆止哭。上興四拜。詣盥洗位。盥手。陞自東階。詣尊所。西向立。近侍酌酒訖。上詣香案前。北向立。三上香。獻酌。贊禮。啓請俯伏興降復位。上俯伏興復位。亞獻官。行亞獻禮。如初獻禮。終獻官行終獻禮。如亞獻禮。贊禮。啓請俯伏哭。上俯伏哭。在位者皆俯伏哭。贊禮。啓請止哭興四拜。上止哭。在位者皆止哭。上興四拜訖。大祝納練主。上詣望燎位。北向立。大祝。奉祝燎於坎。贊禮。啓請禮畢。上還齋室。改服乘輿出崇政門。上曰。騎馬六疋立之。宣傳官一員。史官一員待命。出駕前下敎上曰。右副承旨。馳詣太廟景慕宮。奉審以來。出駕前下敎上還內。諸臣以次退出。
정조 1년
行都承旨洪國榮藥院直。左承旨李亨逵齋宿。右承旨鄭民始齋直。左副承旨吳載紹齋宿。右副承旨徐有防齋宿。同副承旨李鎭衡齋直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。後日次。入侍宜矣。
정조 1년
王大妃殿惠慶宮中宮殿藥房口傳問安。答曰。知道。
정조 1년
徐有防。以都摠府言啓曰。今日入直內三廳武兼禁軍及軍兵等。當爲中日習射。而夏享大祭齋戒相値。不得爲之之意。敢啓。答曰。知道。
정조 1년
傳于鄭民始曰。同副承旨。馳詣宗廟徽寧殿延福殿奉審。祭官諸執事。摘奸。祭物祭井。亦爲看審以來。
정조 1년
李鎭衡啓曰。應敎申思運。旣入闕中。不爲肅謝。直爲出去。事甚未安。推考警責。何如。傳曰。允。
정조 1년
有政。吏批。判書徐命善進。參判沈履之受由在外。參議兪彦鎬病。同副承旨李鎭衡進。以吳載純爲兵曹參判。柳漢奎爲司䆃主簿。鄭弘淳爲掌樂提調。朴明源爲司宰提調。兼執義申思運減下。東學訓導單金鳳郁。
정조 1년
兵批。兼判書蔡濟恭進。參判未差。參議趙英鎭病。參知李獻慶入直進。以李時菡爲武兼。崔秉敎金魯衡爲宣傳官。白師誾爲五衛將。副司直金華鎭。僉知二單李文爀李復元。
정조 1년
傳于李鎭衡曰。江華留守入侍。
정조 1년
傳于徐有防曰。軍士房承旨。率新差宣傳官三員。入侍。
정조 1년
李鎭衡啓曰。大提學洪樂純。疏批已下。卽爲牌招察任。何如。傳曰。允。
정조 1년
鄭民始。以禮曹言啓曰。考見今番增廣監試覆試榜目。則生員試三等第七人入格幼學朴徵霄之徵字。誤書以徽字。進士試二等第十七人入格幼學李義度之度字。誤書以慶字。三等第二十四人入格幼學辛性修之性字。誤書以誠字矣。莫重榜眼。如是誤書。事甚駭然。當該四館官員。推考警責。下吏令攸司科治。臣李瀰。亦以試官。難免不察之失。惶恐待罪。而原榜目中。誤書處。付標入之意。敢啓。傳曰。知道。其時試官。一竝從重推考。
정조 1년
大提學洪樂純疏曰。伏以。臣於本月二十五日。伏奉除旨。以臣爲兩館大提學者。臣於是。一則驚疑。一則憂懼。茫然如墜深穽之中。莫能定也。古語曰。天下萬事。皆可力取。獨文章不然。夫名論。士之所尙也。可以隨人上下。經濟。世之所需也。可以取人施設。才諝。時之所急也。可以欺人衒鬻。至於文也。出必由己。言必有則。形諸紙墨。巧拙立見。非智力所可取辦。意氣所可役使也。蓋爲文之難若是。是故國家之設官取人。何莫非難愼。而惟文衡爲最。人之數美爵者。必曰。太學士。非取其太學士之名之美。夫惟能文章者。方可爲太學士。而其官隨美耳。今不問文之工拙。人人皆爲太學士。則所謂太學士者。辱而非榮也。臣之不文。人所共知。今忽責之以文章高手。任之以詞苑宗盟。末世事。雖問有名實不符。而其乖謬。未有若是之甚。此臣所以驚疑者也。夫國家之用人。如工師之取木。木大小長短。不得其宜。家不成。家不成。尙可無大災。用人非其宜。則官失其方。國受其弊。夫正朝廷。正百官。正萬民。治國之大經。三者不能自行。其要在於立紀綱。紀綱之立身。要在於處置得宜。處置得宜。其要在於用人。用人苟不當。人心不服。四方解體。雖日加威罰。紀綱不立。朝廷不尊。其害至於百官萬民。不得其正。用人之關國家治亂如此。可不懼哉。況今聖德首出。治化方隆。文章禮樂。侔擬隆古。文衡之重。初命簡掄。而如臣鈍劣。堇辨魚魯者。猥玷其選。用人乖當。孰過於此。臣恐人心不服。四方解體。終爲國家害也。臣之所憂者此也。臣本寒門孤生。無所長短。最居人下。守分養拙。優遊窮巷。作太平之幸民。今已老矣。何幸聖人在御。萬物咸覩。臣之闔門。所被恩渥。曠絶千古。臣姪妙齡。榮進太過。寵遇太優。臣晝夜憂惕。凜若臨淵。臣又變制未久。光膺寵擢左度支。而右文柄。天高地厚。塵露無報。天道惡盈。人事忌滿。臣家旣盈且滿矣。非顚則跌。在朝及夕。此臣所以懼者也。臣固不肖。豈忍以不稱之才。膺極選之任。以犯古人盈滿之戒也。且伏念文苑古事。次點者。不敢行公。蓋詞垣相授。號曰。傳心。其事至重。是故薦者。不敢以私意取捨。圈者亦不敢以私意上下。點數多寡。公議可見。故雖以先輩之鴻工碩望。尙且逡巡於此。寧罪無出。至今以爲美談。臣之無似。顧何足論。亦有廉愧。粗知代大匠斲血指。汗顔爲詞垣羞恥事耳。臣方治疏。卽伏聞大司諫李義翊。以前大提學黃景源。不顧處義。冒當薦事。責之以廉恥。擬之以削職。信如其言。主薦者可謂非其人。受薦於非其人。而揚揚行其職。是無異於同流合汚。堂堂淸議。其肯捨之乎。不捨之乎。從前爲文衡者。必一辭再辭。至於三辭而後已。臣之不肖。今不敢以文衡自處。何可效嚬。益增其可笑也。言止於此。區區咫尺之守。恭俟鈇鉞之誅而已。乞賜鐫改。以重官方。以安私分。不勝幸甚。答曰。省疏具悉。卿之此任。可謂得人。疏末所引。亦可謂太過矣。卿其勿辭行公。
정조 1년
江華留守金鍾秀疏曰。伏以臣於曉頭祭班。相臣。面傳聖敎。令臣。撰進明義錄跋文者。臣非其人。驚恐罔措。噫。是書編摩之役。苟係微臣力分之所可及。則臣不敢辭焉。嗚呼。此聖明之所俯燭也。至於跋文。體段特重。非若箚箋等文字通同製進之比。如臣不才。初不容擬議於其間。伏況國書之開局編纂者。凡有序跋之文。必屬館閣之臣。所以重其事也。臣若冒昧承命。則越俎之嫌。代斲之羞。猶屬臣一己事。國家莫重之書。將不免緣臣而體輕。此臣之所大懼也。玆陳短章。仰干宸嚴。伏乞殿下。俯垂諒察。亟命移授可堪之人。公私幸甚。答曰。省疏具悉。旣有命矣。卿其勿辭。卽爲製進。
정조 1년
丁酉四月初二日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上命書藥房批答。又命書江華留守金鍾秀疏批。上曰。江留旣承批。跋文。將製進耶。國榮曰。承批之後。則似無辭避之端矣。上曰。聽政陳賀時儀節。實是先朝盛擧也。此宜添入於冊子矣。國榮曰。其時景賢堂陳賀儀節之盛備。出自特敎磨鍊。此可見先大王授受光明之盛意。纂輯冊子中。不可不詳細錄入矣。上曰。卿方進詣於奎章閣耶。國榮曰。今方進去矣。上命退。諸臣以次出。
정조 1년
丁酉四月初二日午時。上詣孝明殿。晝茶禮入侍時。左承旨李亨逵。右承旨鄭民始。左副承旨吳載紹。右副承旨徐有防。同副承旨李鎭衡。假注書鄭東浚。記事官林錫喆徐龍輔。以次陪進。上具練服出齋室。詣孝明殿。就板位。親行晝茶禮。儀注上同上還詣齋室。命書傳敎曰。旣下寶矣。仍爲開政。命退。承史以次退出。
정조 1년
丁酉四月初二日未時。上御尊賢閣。藥房提調。右承旨入侍時。提調徐命善。右承旨鄭民始。假注書李兢淵。記事官林錫喆徐龍輔。以次進伏訖。命善曰。日間聖體。若何。上曰。一樣矣。上曰。今日政事多窠乎。命善曰。不過四五窠矣。命善曰。生進白牌。例自吏曹安寶。而御覽榜目中數人名字。有誤書處。禮曹當改付標以入。而禮判在外。似未及草記。付標從後爲之。而先爲安寶。何如。上曰。依爲之。上曰。吏判。出去開政。可也。仍命先退。上曰。副提調。持湯劑入侍。副提調洪國榮。醫官慶絢。進前。絢奉進湯劑。上進御。上曰。親押正時。趁夕上食入之。仍命退。諸臣以次出。
정조 1년
丁酉四月初二日申時。上詣崇政殿月臺。親押入侍時。行都承旨洪國榮。左承旨李亨逵。右承旨鄭民始。左副承旨吳載紹。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次進伏訖。上具布裹翼善冠。白布袍布裹烏犀帶。乘輿出興泰門。詣崇政殿月臺。親押訖。上詣齋室。承史以次退出。
정조 1년
丁酉四月初二日酉時。上御孝明殿齋室。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。宣傳官之近侍傳命。責任不輕。故新差三人。俄者召見。而其來歷凡百。無以詳知。問于行首及久任宣傳官。則皆以爲新差三人。實合物議云。新差者。卿果見之否。國榮曰。新除宣傳官。臣未及見之。而連有飭敎。兵判亦必另擇矣。上曰。近來宣傳官。多不擇人。故傳命等事。亦不成樣。人才雖曰渺然。許多宣薦之中。豈無可用之人乎。國榮曰。宣傳官。卽武弁發軔之所。而此而不擇。故閫帥亞將。亦乏可合之人。不可不先自宣傳官而擇之矣。上曰。卿言是矣。仍命退。諸臣以次出。
정조 1년
丁酉四月初二日酉時。上御孝明殿齋室。新差宣傳官入侍時。右副承旨徐有防。假注書鄭東浚。記事官林錫喆徐龍輔。宣傳官李昌培崔秉敎金魯衡。以次進伏訖。上曰。宣傳官進前。昌培秉敎魯衡。以次進伏。各以姓名履歷仰奏訖。上曰。爾等退去。而行首宣傳官及他宣傳官一二員。入侍事。分付。宣傳官具明謙申應周宋載瑞沈默之柳晦源進伏。上曰。今番新差宣傳官。皆合物議乎。明謙曰。皆合物議矣。上曰。近千宣薦中。只此三人外。更無可合者乎。明謙曰。宣薦中新差三人。有名望久矣。上曰。爾等旣稱有名望。今此下敎之後。若有不稱職者。爾等亦難逭重罪。以此知悉退去。上曰。禮房承旨。與江華留守入侍。右副承旨鄭民始。江華留守金鍾秀進伏。上曰。江華留守進前。鍾秀進伏。上曰。見都承旨上疏乎。鍾秀曰。追思往事。今見上疏。斷斷忠赤。令人感動矣。上曰。纂輯冊子中。聽政陳賀。實是先朝盛擧。不可草略矣。陳賀時。先大王。御景賢堂。受聽政陳賀。命予坐景賢堂。聽政朝參。受百官賀。其時節目磨鍊。異於己巳年代理之時。凡東宮受賀。不用朝服。而先大王敎曰。聽政異於代理。特命用朝服。樂則以軒架用之。儀仗則以法駕用之。至於擧動。各營門依隨大駕例隨駕事磨鍊。而且受賀時。命撤御榻花。使諸臣簪之。春桂坊及承史侍衛。分東西班。樂奏九章。每一節獻盞。又命予出坐廳事。使之饋饌。諸臣醉飽。此時盛擧。皆可次第敍之。而政院日記皆見漏焉。問於其時宮官。則可以知矣。鍾秀曰。此皆全然未聞者矣。命先退。上曰。冊子中洪樂任。如有可拔之道。似好矣。民始曰。諸賊之招。皆歸於樂任。便作言根。雖欲拔之。不可得矣。上命退。承史以次退出。
정조 1년
行都承旨洪國榮藥院直。左承旨李亨逵病。右承旨鄭民始坐。左副承旨吳載紹坐直。右副承旨徐有防坐。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
孝明殿夏享大祭罷後。大殿王大妃殿惠慶宮中宮殿。政院玉堂單子問安。答曰。知道。
정조 1년
鄭民始啓曰。大提學洪樂純。昨日違召。今日又不出肅。事甚未安。卽爲牌招察任。何如。傳曰。允。
정조 1년
傳于鄭民始曰。召對爲之。
정조 1년
傳于吳載紹曰。騎馬三匹立之。宣傳官一員待命。
정조 1년
李鎭衡啓曰。合辭方張之時。諫院無詣臺之員。呈告人員。倂卽牌招。何如。傳曰。允。
정조 1년
持平成鼎鎭所啓。請大靜縣爲奴罪人金壽賢。依律處斷。措辭見上
정조 1년
請爲奴罪人河翼龍金鍾得。亟命王府。拿鞫得情。快正王法。措辭見上
정조 1년
請海南縣竄配罪人金載順。亟令王府。拿鞫嚴問。措辭見上
정조 1년
請削黜罪人李澤遂會遂。竝施屛裔之典。措辭見上
정조 1년
請昌城府定配罪人趙𡷗。更令王府。拿鞫嚴問措辭見上
정조 1년
傳于鄭民始曰。大臣禮堂入侍。
정조 1년
兵曹口傳政事。前訓鍊都正單李敬懋。禁軍別將李敬懋。右邊捕盜大將李敬懋。
정조 1년
李鎭衡啓曰。前捕盜大將李敬懋。敍用。仍任前職事。命下矣。卽爲牌招。命召及大將牌傳令牌。傳授。何如。傳曰。允。
정조 1년
鄭民始。以弘文館言啓曰。應敎申思運。謂有情勢。不爲行公。卽爲牌招察任。何如。傳曰。允。
정조 1년
徐有防。以兵曹言啓曰。兼司僕將李文爀。素抱痰癖之症。浹感添劇旬月之內。無望供職。呈狀乞遞。宿衛領軍之任。不宜久曠。今姑改差。何如。傳曰。允。
정조 1년
李鎭衡。以義禁府言啓曰。時囚罪人文天絿。杖一百收贖。告身盡行追奪。徒三年定配事。照律公事判付內。依允啓下矣。文天絿杖一百收贖。告身盡行追奪。忠淸道禮山縣日興驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 1년
持平金鍾厚疏曰。伏以日月流邁。孝明殿練禮奄過。撫時痛隕。上下惟均。臣以夙叨濫恩。見帶從銜。而踪地所拘。不得趨造於陪班之末。適隨老母在臣弟臣鍾秀江華任所。只得就本府館外。遙行擧臨。情缺義虧。無所逃罪。玆敢卽其所在。冒上自劾之章。冀蒙譴勘。以礪臣分焉。仍竊伏念臣之寄名匪據。居然九月于玆矣。章封祈免。亦旣至三。而所被聖批。愈往愈摯。迄靳允許。臣於是。惶駭失圖。勢窮辭竭。而第有不敢不略復仰對者。伏讀批旨。敎以凶逆輩出。世道寒心。而責臣豈無憂慨。嗚呼。此我殿下所以丕承我孝宗大王。明天理正人心之聖志者。一時善類。孰不欽聳增氣。而顧今國勢孤危。憂虞如海。惟有華聚衆正。壯我根本田地。爲一分扶持之道。而旁招之及。乃在於如臣無似。則將何以服人而鎭俗乎。以此責臣。臣愈見其蹙縮而不敢當耳。至諭以眷眷。語及於爾弟。則臣又不自覺感涕之潛然也。蓋自前冬以來。臣之得聞臣弟臣鍾秀所傳。筵敎固已屢矣。夫以賤陋行止。上煩聖念。至於如此。而猶冥然若罔聞知。不思變動。則是必有甚。不獲已者存焉耳。此尤臣之含恩顧分。不知置身之所者也。且臣竊有大不安於心者。夫國家之設置臺憲。其重何如。矧今天討未訖。患不備員。而臣乃空占一位。每當遞改。在外之人。又輒曲加分揀。此其妨公而悶私。亦非細故也。伏乞聖明。備賜諒察。亟命有司。先正臣闕禮之罪。仍以永刋選籍。許遂微願。千萬幸甚。答曰。省疏具悉爾懇。予之召爾。凡幾遭矣。巽章又到。一何邁邁。願予誠淺。良庸愧忸。敦勉於爾疏。申諭於爾弟者。實出於敷心之義。而匪心莫回。登道無期。無或以予之前後諄複者。視之以虛禮而然乎。爾須顧國事之罔涯。體小子之慇懃。其卽幡然。用副如渴之望焉。仍傳曰。此批答。遣史官。傳諭于司憲府持平金鍾厚處。
정조 1년
丁酉四月初三日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。連日勞攘之餘。聖體。若何。上曰。一樣矣。上曰。左相當早爲入來乎。國榮曰。似不至太晩矣。國榮讀奏公事訖。上曰。朝上食當親奠。陪祭諸臣待令。仍命退。諸臣以次出。
정조 1년
丁酉四月初三日辰時。上詣孝明殿。親行朝上食入侍時。右承旨鄭民始。左副承旨吳載紹。右副承旨徐有防。同副承旨李鎭衡。假注書鄭東浚。記事官林錫喆徐龍輔。以次陪進。上具練服。出齋室。詣孝明殿。就板位。親行朝上食。儀注上同上還詣齋室。命書傳敎曰。旣有飭敎。又是謬例。則職在執法之列。謂以謬例。初不進參。一初大比之榜。侍臣之失錯若此。外尙何論。當該玉堂。一傡下義禁府推考。命退。承史以次退出。
정조 1년
丁酉四月初三日巳時。上御興政堂。召對入侍時。參贊官吳載紹。侍講官林蓍喆。檢討官沈有鎭。假注書鄭東浚。記事官林錫喆徐龍輔。以次進伏訖。蓍喆。讀夏本紀。有鎭讀殷本紀訖。上讀自夏本紀至殷本紀。上曰。殷湯之名。諱之可也。仍讀曰某。蓍喆曰。共行天罰。汝不共命之共字。尙書則作恭字矣。恭之一字。蓋是堯舜禹相傳之心法。故堯有允恭克讓之恭。舜有溫恭允塞之恭。禹有祗承于帝之恭。以是觀之。帝王之學。莫切於一恭字。伏願聖上。必以一恭字。深加體認焉。有鎭曰。上番已陳。而蓋人君處至尊之位。自非上聖之姿。難乎致意於謙恭之德矣。若或不恭。則小而太甲敗度敗禮之事。大而安石不足畏之說。皆將闖。發於不知不覺之中。可不懼哉。可不戒哉。上曰。上下番所陳。皆好矣。載紹曰。以殷湯之聖。申之以勉哉勉哉。蓋無始勤終怠之患矣。伏願聖上。於斯焉體念。上曰。所陳好矣。命書傳敎曰。溫繹旣畢。明日只晝講。上曰。注書出去。騎馬三匹待令。宣傳官一員待命事。分付。命退。諸臣以次退出。
정조 1년
丁酉四月初三日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏公事。上命書判付。國榮曰。朝者生進。唱榜時。玉堂早爲待令。而下吏不善擧行云。似有分揀之道矣。上曰。從當下敎矣。國榮曰。左相今方入來矣。上曰。左議政入侍。仍命退。諸臣以次出。
정조 1년
丁酉四月初三日申時。上御興政堂。左議政入侍時。左議政金尙喆。右承旨鄭民始。假注書鄭東浚。記事官林錫喆徐龍輔。以次進伏訖。上曰。左相進前。尙喆進伏。尙喆曰。連日親祭。聖候。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。元陵莎草枯損處。何如。尙喆曰。臣往見詳審。則外面似是枯損。而頗有生意。故只隨枯損處張張改補矣。上曰。枯損處多乎。尙喆曰。不甚多矣。上曰。旱乾如此。能着根乎。尙喆曰。臣來時。言于守陵官。使之頻頻噀水矣。尙喆曰。臣於今行。謹按健元陵誌。則肅廟朝丁卯。故相臣閔鼎重。奉審後歸奏。有曰健元陵洞口。有舊池而久不修治。以各陵卒。每年修治。道臣奉審狀聞。一體擧論爲當云。而其時自上。措辭下答。監司奉審時。此池修治與否。竝爲擧論爲敎。至有謄傳於本陵者矣。此池之當初開鑿。似非偶然。昔年聖敎。又若是申嚴。而中間廢棄。誠極慨惜。臣與奉命諸臣及楊州牧使。同爲看審。而若其修治之道。以六陵軍卒。差待農隙。合力疏鑿。則不過一兩日可了。而此後每年修治。形止。道臣奉審狀聞。一體擧論。一依丁卯下敎擧行。有不可已。敢此仰達矣。上曰。依此申明擧行。可也。上曰。山陵無欠處乎。尙喆曰。臣等雖無所見而實無欠處矣。上曰。今番得占元陵。誠幸矣。尙喆曰。實由殿下聖孝之出天也。上曰。天也。尙喆曰。豈獨天也。實殿下無彊之福也。命退。諸臣以次退出。
정조 1년
丁酉四月初三日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。金鍾厚屢次敦勉。終無上來之意。又此陳疏。何以則可以招來耶。國榮曰。殿下自嗣服以來。招訪山林。非不勤摯。而尙無一人造朝者。竊恐殿下側席之誠。猶有所未盡而然矣。伏望益加誠禮。期於必致焉。上曰。卿言是矣。非予誠淺。豈無感動之理乎。國榮曰。今番批旨。更加敦勉。好矣。上命書持平金鍾厚疏批。命書傳敎曰。前捕將李敬懋敍用。竝仍任前職。以玉堂禁推傳旨。上曰。聞趁早來待。而下吏不善擧行云。飭亦施矣。何必置對。分揀。出傳敎仍命退。諸臣以次出。
정조 1년
丁酉四月初三日四更一點。上詣孝明殿。親行夏享大祭入侍時。行都承旨洪國榮。左承旨李亨逵。右承旨鄭民始。左副承旨吳載紹。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次陪進。上具練服。出齋室。詣孝明殿。就板位。贊禮。啓請俯伏哭。上俯伏哭。贊禮。啓請止哭興四拜。上止哭。興。四拜。詣盥洗位盥手。陞自東階。詣尊所。西向立。就香案前。獻幣。贊禮。啓請降復位。贊禮。啓請就香案前。三上香獻爵。大祝讀祝訖。贊禮。啓請降復位。俯伏哭。興四拜。亞獻終獻。如初獻禮。大祝納練主。上詣望燎位。大祝奉祝燎於坎。贊禮。啓請禮畢。上還齋室。改服乘輿。由崇政門入興泰門。上降輿還內。諸臣以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨吳載紹坐。右副承旨徐有防坐直。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
鄭民始啓曰。明日常參經筵取稟。傳曰。只朝講。
정조 1년
傳于徐有防曰。此等之事。不能擧行。四館所官員。從重推考。下吏。令兵曹。決棍五度。
정조 1년
鄭民始啓曰。大提學洪樂純。連日違名。尙不膺命。事甚未安。卽爲牌招。何如。傳曰。允。
정조 1년
傳于吳載紹曰。戶房承旨晝講同爲入侍。
정조 1년
李鎭衡啓曰。明日朝講次對。兩司長官。當爲進參。大司憲成天柱。待開門牌招。何如。傳曰。允。
정조 1년
以大司諫李義翊。司諫朴天衡。獻納李昌漢。正言安廷玹李敬一。牌不進罷職傳旨。傳于李鎭衡曰。只推。
정조 1년
李鎭衡啓曰。明日朝講次對。兩司當爲進參。諫院多官。旣有只推之命。一體待開門牌招。何如。傳曰。允。
정조 1년
徐有防。以兵曹言啓曰。依傳敎。四館所下吏李亨老金胤澤。各決棍五度之意。敢啓。傳曰。知道。
정조 1년
又以兵曹言啓曰。文臣兼宣傳官金憙。身病猝重。無望供職。呈狀乞遞。侍衛之職。不宜久曠。今姑改差。何如。傳曰。允。
정조 1년
又以兵曹言啓曰。因刑曹移文。今番學禮講時。代講罪人崔錫祖。全羅右道水營所屬康津縣。水軍充定。借講罪人李遠白。海南縣水軍充定。代講罪人韓濟裕。慶尙右道水營所屬熊川縣水軍充定。借講罪人金錫昌。㓒原水軍充定。竝定驛子。押送配所之意。敢啓。傳曰。知道。
정조 1년
丁酉四月初四日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮讀奏兵曹等草記。上命書判付。國榮曰。前月雨澤。終不周洽。旋又暵乾。言念民事。誠極可悶。昌德宮修理之役。雖是不得已之事。此時土木之役。恐不可張大爲之。姑先從略修補。趁速了當。似好矣。上曰。予意亦如此矣。當下敎於都監堂上矣。上曰。晝講時刻入之。卽爲詣閤習講。賤臣承命出傳。上曰。修理都監。堂上入侍。出榻敎仍命退。諸臣以次出。
정조 1년
丁酉四月初四日辰時。上御興政堂。晝講。詣臺臺臣同爲入侍時。同知事權噵。特進官李在協。參贊官李亨逵。侍講官林蓍喆。檢討官沈有鎭。宗臣安川君烓。武臣李弘逵。掌令金致九。假注書鄭東浚。記事官林錫喆徐龍輔。以次進伏訖。上讀前受音訖。蓍喆。讀自元年卽位之始年。至不可以邪汨之也。上讀新受音訖。蓍喆曰。人君卽位之年。不曰初年。不曰一年。而必以元年稱之者。其旨大矣。蓋元爲四德之首。而在時屬春。在人屬仁。故朱書曰。元者象善之長。又曰。元者生物之始。蓋天之所以爲天者。實由於乾元資始之功。故窮陰大冬。萬象揫縮。及其陽和一煽。萬物發育。人君亦一天也。其所以繼天立極。體天行政之方。無過於體元之妙。故易曰體元足以長人。以此觀之。元年之必稱元字者。豈不以人君參天地法造化。而盡天地生物之功者耶。今殿下新莅元后之位。而又當元年。八域蒼生之所仰望於殿下者。無異於萬物之得陽和。則殿下之發一令行一政。正宜加意於體元之工。而若究其原。則惟在於殿下一心上誠矣。苟能至誠無息。渾然天理。則發號施令之間。自有從容中道之妙。參贊位育之功。自可以致之矣。是故中庸曰。唯天下至誠。可以贊天地之化育。所謂化育云者。卽所謂體元之工也。惟殿下懋哉懋哉。上曰。所陳好矣。有鎭曰。漢文帝時。以十七年復爲元年。實出於方士新垣平假托延壽之方。以爲固寵之計。則其誕妄。誠不足言。而只以一元字論之。則元字在天時屬春。在人道屬仁。春者。發育之和氣也。仁者。好生之良心也。爲人君者。一政一令。皆出於好生之良心。發育之和氣。則是所謂春臺之化。壽域之治矣。今年卽我殿下之元年也。殿下於一元字。顧名思義。敷仁鼓和。以致億萬年無彊之休。然後方可無歉於元年二字之義。苟如是。則明年雖是卽位之二年。而敷仁鼓和。無異元年。則二年亦是元年。而至於三年四年。千百年無非元年。顧彼新垣平所以以十七年復爲元年。誠不識人君。眞箇延壽之方矣。臣之區區所見如此。敢此仰陳。上曰。誠好矣。噵曰。別無可陳之文義矣。在協曰。上下番已陳。更無可陳者矣。亨逵曰。今年。卽殿下卽位之元年。而體元之道。不過正心正朝廷而已。以聖上學聞之高明。益加勉旃。是臣區區之望也。上曰。文義誠好矣。致九所啓。請大靜縣爲奴罪人金壽賢。依律處斷。上曰。不允。又所啓。請黑山島荐棘罪人述海。拿鞫嚴問得情。上曰。不允。又所啓。請洪龍漢遠地定配。上曰。不允。又所啓。請罷乙未五月庭試榜。上曰。不允。又所啓。請爲奴罪人河翼龍金重得。亟令王府。拿鞫得情。快正王法。上曰。不允。又所啓。請放逐罪人安大濟。更令王府。拿鞫得情。上曰。不允。又所啓請河東府定配罪人李克生。依律處斷。上曰。不允。又所啓請梁山郡定配罪人錫達。依律處斷。上曰。不允。又所啓。請削黜罪人金漢耆。亟施竄配之典。上曰。不允。又所啓。請南海縣竄配罪人金載順。亟令王府。拿鞫嚴問。上曰。不允。又所啓。請削黜罪人李澤遂會遂。竝施屛裔之典。上曰。不允。又所啓。請韓後翼。亟令王府。拿鞫嚴問。上曰。不允。又所啓。請昌城府定配罪人趙𡷗。更令王府。拿鞫嚴問。上曰。不允。命經筵先退。上命書傳敎曰。聞慈敎而知之矣。以祭物掌苑署進排果品。多有先用者云。問于本署。孝明殿大妃殿所進果品中。先用者區別數爻。以別單書入事。分付戶曹。命退。諸臣以次退出。
정조 1년
丁酉四月初四日未時。上御尊賢閣。右承旨入侍時。右承旨鄭民始。假注書李兢淵。記事官林錫喆徐龍輔。以次進伏訖。上曰。明義錄跋文。金鍾秀已製之否。民始曰。朝已製來矣。上曰。冊子可改處。亦已釐正乎。民始曰。有所添刪處矣。上曰。江華留守所製跋文及冊子所改者持入。賤臣承命奉進。上命讀奏。上曰。跋文善作矣。民始曰。然矣。上曰。冊子所改者亦好矣。上曰。工曹判書入侍。賤臣承命召入。工曹判書具允鈺進前。上曰。修理之役。今至何境乎。允鈺曰。諸處修理。次第始役。而役處甚浩大矣。上曰。何間可以畢役乎。允鈺曰。畢役遲速。姑難預料矣。上曰。從速了當之意。頃已言之。而此時土木之役。殊甚可悶切勿張大爲之。可也。仍命先退。上曰。副提調持湯劑入侍。副提調洪國榮。醫官慶絢進前。絢奉進湯劑。上進御。上命讀明義錄跋文。國榮曰。跋文言簡意詳。甚善作矣。上曰。然矣。民始讀奏公事訖。上命退。諸臣以次出。
정조 1년
丁酉四月初四日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。今日晝講。儒臣以元年之元字爲文義。而大抵元字之義。無所不包矣。國榮曰。儒臣文義。臣未聞之。而元字之義果好矣。蓋元者。在天屬春。而爲四時之首。在人屬仁而爲五常之首。四時非春。無以爲始。五常非仁。無以爲統。是故先儒之言曰。天之爲天。元而已。人之爲人。仁而已。以此觀之。則元字之義大矣。而人君之體天行道者。亦不越乎元之一字。元年之取元字。非徒以始初之謂也。亦可見體元之意矣。上曰。卿言是矣。國榮讀奏公事訖。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨吳載紹病。右副承旨徐有防坐直。同副承旨李鎭衡坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
鄭民始啓曰。明日國忌齋戒。再明日國忌正日。此兩日視事。頉稟。傳曰。知道。
정조 1년
徐有防。以都摠府言啓曰。今日入直內三廳武兼禁軍及殺手等。技藝中日廳習射而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠官柳鎭夏。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
鄭民始啓曰。大提學洪樂純。連日違召。尙不膺命。事極未安。卽爲牌招。何如。傳曰。允。
정조 1년
傳于徐有防曰。朝講次對。同爲入侍。
정조 1년
以應敎申思運牌不進罷職傳旨。傳于鄭民始曰。只推。
정조 1년
以司諫朴天衡。獻納李昌漢。正言安廷玹李敬一。牌不進罷職傳旨。傳于鄭民始曰。只推。
정조 1년
傳于鄭民始曰。坐直承旨入侍。
정조 1년
徐有防。以義禁府言啓曰。時囚罪人田光尹。更招公事判府內。參酌減死。限已身定配事。命下矣。田光允。慶尙道河東府。限已身定配。而以判府內辭意。具罪目。依例發遣府羅將。押送配所。何如。傳曰。知道。
정조 1년
又以兵曹言啓曰。依下敎査問去夜右捕廳巡邏七牌軍官崔昌奎。則所告內。以爲西部連池契寡居李氏家。四更量。果爲失火故罷漏後。來告主將。則主將以爲。凡失火單子。草家則限五間以上。瓦家則限三間以上書啓。前例卽然。今此所燼。不過草家三間。以此書啓。有違規例。至於人命致斃事雖矜慘。此則自京兆修啓之事。非本廳所管。書啓一節。仍爲安徐。此外無可達之事云矣。敢啓。傳曰。知道。京兆之草記。瓦家草家失火。定以幾間。固有義意。而至於捕廳單子。法意卽是禁盜之勤慢也。其所失火時禁盜。勿論草家瓦家。二三間可也。一間可也。半間亦可也。然則失火之處小。而偸竊之徒多。則其將不爲禁戢乎。曾於捕廳。亦有別般定式之受敎而然乎。自政院問啓。
정조 1년
有政。吏批。行判書徐命善牌不進。參判沈履之受由在外。參議兪彦鎬進。右副承旨徐有防進。啓曰。行判書徐命善牌招不進。參判沈履之受由在外。小臣獨政未安。何以爲之。敢稟。傳曰。只出緊任。以李謙彬爲執義。李獻慶爲北靑府使。戶曹參議金亮行。今加通政。除授事承傳。
정조 1년
兵批。兼判書蔡濟恭進。參判吳載純入直進。參議趙英鎭病。參知李獻慶病。右副承旨徐有防進。以李長爀爲慶尙兵使。李彬爲都摠都事。鄭宇朋爲兼司僕將。李漢膺爲訓鍊都正。朴祐源爲文兼。副司直宋載經。
정조 1년
丁酉四月初五日。記事官姜彙鈺。刑曹殺獄罪人奴金伊加。刑啓目。傳曰。更加各別嚴刑。期於取服爲良如敎。
정조 1년
刑曹馬牌偸竊罪人尹起莘。加刑草記。傳曰。更良嚴刑。期於取服爲良如敎。
정조 1년
刑曹僞造罪人金奉鎭。加刑草記。傳曰。更加嚴刑。期於得情。俾犯禁之類。知所懲畏爲良如敎。
정조 1년
義禁府啓目。樂安前郡守田光尹。濫用還穀罪。刑推得情。何如。傳曰。論其所犯。罪不容赦是乃。非但事在令前。亦不可一向盤問。姑從惟輕之義。參酌減死。限己身定配爲良如敎。
정조 1년
丁酉四月初五日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。今日次對。有何廟謨乎。國榮曰。略有狀啓稟處者云矣。國榮。讀奏摠府等草記。上命書判付。上曰。卿將入來於次對乎。國榮曰。臣當入參矣。上曰。朝講時刻入之。次對同爲詣閤。仍命退。諸臣以次出。
정조 1년
丁酉四月初五日午時。上詣孝明殿。晝茶禮親奠入侍時。左承旨李亨逵。右承旨鄭民始。右副承旨徐有防。同副承旨李鎭衡。假注書李兢淵。編修官張顯慶。記事官林錫喆。以次侍立。上具衰服。自齋室。詣孝明殿。行晝茶禮。儀註上同上還詣齋室。諸臣以次出。
정조 1년
丁酉四月初五日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏政望。上落點。上曰。右承旨入侍。右承旨鄭民始進前。上命副提調先退。上曰。大司諫之啓辭。見之否。民始曰。俄者見之矣。上曰。啓辭善作矣。民始曰。近來臺啓中初見矣。上曰。啓能之罪狀如此。而無一人聲討者。其爲賊邊之窩窟而根柢之深。固可知矣。民始曰。然矣。而今日大諫。能辦此啓辭。前後樹立。可謂多矣。上曰。然矣。民始讀奏公事訖。上命退。諸臣以次出。
정조 1년
丁酉四月初五日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命奏公事。國榮讀奏。至兵曹草記。上曰。捕廳事不成說矣。京兆之草記。則限以失火間數。果有義意。而至於捕廳。則旣掌失火時禁盜之事。則豈有間數之限乎。國榮曰。聖敎誠然矣。第捕廳之以未滿間數之限。不爲草記。未知有何定式與否矣。上曰。捕廳草記。設有間數之限。必是謬例也。仍命書判付。國榮曰。金亮行陞擢之命。實出於我聖上崇儒重道之盛意。臣不勝欽仰之忱。而第徒施虛禮。未能招徠。則觀瞻雖美。何益於國事哉。更加敦勉。期於造朝。俾有需用之實好矣。上曰。從當敦諭矣。仍命退。諸臣以次出。
정조 1년
丁酉四月初五日初更。上御尊賢閣。右承旨入侍時。右承旨鄭民始。假注書鄭東浚。記事官林錫喆徐龍輔。以次進伏訖。上命書傳敎曰。來瑩中之於麟漢事。陰護之不足。顯救之。顯救之不足。至以深文之說。面斥重臣。究厥心腸。罪當何居。雖以寬貸之意。略施溥竄。觀此編書。瑩中之自負犯與斷。全不致意。豈其未及照檢而然乎。問于纂輯廳以啓。命退。承史以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨吳載紹坐直。右副承旨徐有防坐。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書李運彬式暇。
정조 1년
李鎭衡啓曰。大提學洪樂純。連日違召。不爲出肅。事甚未安。卽爲牌招察任。何如。傳曰。允。
정조 1년
徐有防啓曰。以宋瑩中事。問于纂輯廳以啓事。命下矣。問于纂輯廳。則纂輯堂上金鍾秀。以爲敍事處。不爲該載。斷論中不爲槪見。果出於全失照檢之致。不勝惶恐。今方添潤。修正云矣。敢啓。傳曰。知道。
정조 1년
吳載紹啓曰。濬川堂上具善復。依下敎來待矣。
정조 1년
傳于吳載紹曰。濬川堂上。漕運差使員。入侍。
정조 1년
傳于李鎭衡曰。御將有奉審處。旣聞筵敎。除辭朝仍佩往來復命間。令訓將兼察。
정조 1년
李鎭衡啓曰。御將復命間。令訓將兼察事。命下矣。訓鍊大將張志恒。待開門牌招。以爲聽傳敎之地。何如。傳曰。允。
정조 1년
徐有防。以兵曹言啓曰。卽見右巡廳牒報。則毓祥宮梗栍五介。昭顯廟梗栍五介。懿昭廟梗栍一介。不爲收納云。當此夜巡至嚴之日。不爲收栍之狀。萬萬驚駭。當該校卒。竝令攸司科治。以懲日後之地。何如。傳曰。允。
정조 1년
李鎭衡。以左捕廳言啓曰。依傳敎。右邊巡邏軍官金大一劉德基張鳳錫趙振國孫世大申弼老。軍士金春老味朱柴工鄭三太李繼孫李㐥金金有福金億不里李月中崔相乭等。各決棍十五度之意。敢啓。傳曰。知道。
정조 1년
傳于徐有防曰。擧條何等重也。而筵話不爲詳錄。當該注書。爲先從重推考。
정조 1년
傳于李鎭衡曰。江華留守。吏曹參議入侍。
정조 1년
知敦寧尹東哲疏曰。伏以臣。日月易得。孝明殿練祥奄過。伏惟聖孝號慕。益復罔極。臣民攀隕。久而愈新。仍伏念臣特一常調蔭吏耳。初無一尺寸之能。而偏沐先大王如天之恩。屢蒙非分之資。濫躋列卿班。居常凜惕。若隕淵谷。闔門感祝。圖報無地。寧復有一毫他望。而竊有目下情理之萬分至切者。玆敢冒死哀籲焉。臣之七耋偏母。素抱貞疾。榮衛虛脆。日漸澌鑠。長時凜綴。專須藥餌而支接。近益篤老。轉致癃痼。滋補或疎。頃刻難保。顧臣前後受恩。奉檄專城。亦非一再。而性本疎迂。計拙調度。家力常窘。志物不逮。凡諸滫瀡之供。醫藥之奉。每不能自給。西山之暉漸迫。寸草之情愈切。同朝相識。莫不代愍。在臣至情。寧有窮已。區區私願。猶不自量。冀幸復玷一麾。獲沾常祿。少效暮境之養。而第緣不稱之資級。或拘郡邑之差擬。如臣冗散。發跡蔭路。本不敢以卿宰冒居。其所自效。不過簿書米鹽之間。則百里民社之寄。非敢曰能。而若論器使之道。乃其本分。況臣情私如右所陳。陳章乞邑。亦有其例。則獨何敢自阻於孝理之下。不思所以鳴號也哉。嚴畏囁嚅。允已屢月。情窮勢迫。冒味自列。伏乞天地父母。曲加矜諒。特賜處分。千萬幸甚。答曰。省疏具悉。疏辭。下該曹稟處。
정조 1년
丁酉四月初六日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。宋瑩中事。昨夜下敎。而其所負犯。全不詳載於纂輯冊子。甚可怪也。國榮曰。冊子纂輯時。似未及詳細照檢而然矣。上曰。昨夜巡邏。使宣傳官摘奸。則捕廳則許多處所。俱無部將。而至於禁營。則巡邏至嚴云。禁將之能爲修擧之政。良可嘉也。國榮曰。禁將於國事。勿論大小。皆欲竭誠爲之故。至於巡邏等事。亦嚴飭而然矣。國榮。讀奏公事訖。上命退。諸臣以次出。
정조 1년
丁酉四月初六日辰時。上御興政堂。召對入侍時。參贊官徐有防。侍讀官趙時偉。檢討官沈有鎭。假注書鄭東浚。記事官林錫喆徐龍輔。以次進伏訖。時偉。進講史記評林周本紀。讀自周后稷。至始爲成王。有鎭。讀自成王小周初定。至詩人作剌訖。上讀自周后稷。至詩人作剌訖。時偉曰。周之所以興。實由於以農爲本。夫農者。民之天也而自后稷播厥百穀。烝民乃粒。文王之康功田功。周公。告于成王曰。先知稼穡之艱難。自古帝王之立大本制民産。不越乎農之一字。伏願殿下。體周家重民本之意焉。有鎭曰。百姓懷保之懷字。卽子之養育於父母懷之義也。君視民如子。民視君如父。卽今日東土臣民。仰殿下如父母之日也。伏願殿下。體念於懷字之義焉。上曰。上下番所陳。俱好矣。有防曰。別無可陳矣。上曰。麋鹿在牧。蜚鴻滿野。何謂也。時偉曰。麋鹿比小人。蜚鴻比君子也。命玉堂先退。上命書傳敎曰。昨夜摘奸。右捕廳之事。極爲駭然。許多處所。俱無部將。又於街路。遍求該廳發巡之將卒。而自初更至四更。未見形影。此等紀律。前所未聞。況是昨日申飭之後乎。又聞捕校所無之處。禁衛軍兵。替代逢點。而且巡邏之嚴。莫嚴於禁營云。大將之修擧。可知予甚嘉尙。身爲武將。不畏紀律。反不如文將乎。該大將。不可以薄警懲勵者。故姑不處分。更觀勤慢當重繩。昨夜右邊發巡將卒。該牌不待令將校。令左大將。嚴加棍治後草記。命退。承史以次退出。
정조 1년
丁酉四月初六日午時。上詣孝明殿。晝茶禮入侍時。左承旨李亨逵。右承旨鄭民始。左副承旨吳載紹。右副承旨徐有防。同副承旨李鎭衡。假注書鄭東浚。記事官林錫喆徐龍輔。以次陪從。上具練服。出齋室。詣孝明殿。就板位。親行晝茶禮。儀注上同上還齋室。承史以次退出。
정조 1년
丁酉四月初六日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。濬川堂上入侍。出榻敎仍命退。諸臣以次出。